सरबजीत की बेटियों को सरकारी नौकरी की सिफारिश  
लाहौर की जेल में बंद सरबजीत की बिगड़ती हालत के बीच अनुसूचित जाति आयोग ने इस भारतीय नागरिक की दोनों बेटियों को सरकारी नौकरी देने की सिफारिश की है।
लाहौर की कोट लखपत जेल में बंद सरबजीत सिंह की बिगड़ती तबीयत की खबरों के बीच अनुसूचित जाति आयोग ने इस भारतीय नागरिक की दोनों बेटियों पूनम और सुमनदीप को सरकारी नौकरी देने की सिफारिश की है।  आयोग के उपाध्यक्ष रामकुमार वर्का ने बताया, हमने पंजाब सरकार को लिखा है कि सरबजीत की दोनों बेटियों को नौकरी दी जाए। अगर वे (पंजाब सरकार) ऐसा नहीं करते हैं, तो हम केंद्र सरकार से कहकर उन्हें नौकरी दिलवाएंगे। पंजाब के बाल्मीकि समाज से ताल्लुक रखने वाले सरबजीत की बहन दलवीर कौर ने आयोग में आवेदन देकर कहा है कि पाकिस्तान जेल में बंद सरबजीत को रक्तचाप सहित कई अन्य स्वास्थ्य संबंधी परेशानियां हो रही हैं और उनका इलाज नहीं कराया जा रहा है।  रामकुमार ने कहा कि अगर आयोग को महसूस हुआ, तो वह पाकिस्तान जाकर सरबजीत से मुलाकात करेगा। उन्होंने कहा, हमने गृह मंत्रालय और विदेश मंत्रालय के सचिवों को इस मामले में नोटिस जारी किया है। हम देखेंगे कि सरकार के पास क्या जवाब है।  अगर आयोग को लगता है, तो हम विदेश मंत्रालय से कहेंगे कि वे वहां (पाकिस्तान) की सरकार से संपर्क साधें और उनसे कहें कि यह आयोग वहां दौरा करेगा। इससे पहले दलवीर के आवेदन पर आयोग ने सरबजीत मामले में गृह एवं विदेश मंत्रालय को नोटिस जारी करके 19 सितंबर को तलब किया हुआ था।